उदयपुर। गोगुंदा थाना क्षेत्र के सूरजगढ़ गांव में भेड़ के मांस के बंटवारे को लेकर शिकारियों के झगड़े में हत्या कर लाश गाड़ देने के छह आरोपियों को जिला एवं सत्र न्यायाधीश राम चंद्र सिंह झाला ने उम्र कैद की सजा सुनाई। हत्या का सुबूत छिपाने के सहयोगी सातवें अभियुक्त को पांच वर्ष कारावास की सजा दी गई।
अदालत ने सूरजगढ़ निवासी बाबू सिंह देवड़ा की हत्या के आरोपी दल्ला राम गमेती, मगन लाल गमेती, भूता राम गमेती, पपिया उर्फ पप्पू लाल गमेती, अमरा पुत्र चतरा गमेती तथा सवा राम उर्फ सवा गमेती को दोषी करार दिया। अभियुक्त सवा, दल्ला व अमरा को धारा 302-149 के तहत उम्र कैद व प्रत्येक को 25 हजार रुपए जुर्माना सुनाया।
धारा 147 के तहत 2 वर्ष की कड़ी कैद और 2 हजार जुर्माना, धारा 148 के अंतर्गत 3 वर्ष कैद और 3 हजार जुर्माना तथा धारा 201-169 के तहत 5 वर्ष कैद और 3 हजार रुपए जुर्माना सुनाया। अभियुक्त मगन, भूता व पपिया को धारा 302-149 के अंतर्गत उम्र कैद और 25 हजार रुपए जुर्माना, धारा 147 के तहत 2 वर्ष की कड़ी कैद तथा 2 हजार जुर्माना व धारा 148 के तहत 3 वर्ष की कड़ी कैद और 3 हजार रुपए जुर्माना सुनाया गया। अभियुक्त कल्ला गमेती को 201-149 के अंतर्गत 5 वर्ष कड़ी कैद और 3 हजार रुपए जुर्माना सुनाया गया।
यह था घटना क्रम
19 अक्टूबर 2009 को लाल सिंह पुत्र गोप सिंह देवड़ा ने अपने बड़े भाई बाबू सिंह की हत्या की आशंका की रिपोर्ट गोगुंदा थाने में दर्ज कराई थी। प्रार्थी के मुताबिक उसके भतीजे भगवत सिंह ने अपनी मां बालू कुंवर के काचण घाटी के पास बेहोश होने व पिता की खून से सनी शर्ट पड़ी होने की जानकारी दी थी। भगवतसिंह को लेकर लाल सिंह मौके पर गया। भाभी ने बताया कि उसका पति पिछली रात भेड़ के मांस का बंटवारा लेने डेलावास गया था जो सुबह तक नहीं लौटा। जिस जगह खून से सना शर्ट मिला, वहां किसी व्यक्ति को घसीटने के निशान थे।
गोगुंदा थाना पुलिस ने तफ्तीश में पता लगाया कि बाबू सिंह का दल्ला, मगन, भूता, पपिया, अमरा व सवा के साथ भेड़ के मांस के बंटवारे को लेकर झगड़ा हुआ था। अभियुक्तों ने छुरी, गेंती, फावड़ा, लाठी से बाबू सिंह की हत्या कर लाश नाले के पास गाड़ दी। लोक अभियोजक प्रणय सनाढ्य ने अभियुक्तों के खिलाफ 30 गवाह व 102 दस्तावेज पेश किए थे।
hin_Deva hin_Deva hin_Deva hin_Deva hin_Deva hin_Deva